Man skuldig aan moord ná mislukte transitoroofMonyane Ishmael Mohlomi (Foto: Verskaf) ŉ Man (32) is vandeesweek in die Bloemfonteinse hooggeregshof skuldig bevind aan ŉ string aanklagte waaronder moord. Dié aanklagte hou verband met ŉ mislukte transitoroof in 2017 in die Rosestad. Ao. Lynda Steyn, woordvoerder van die Valke, het gesê Monyane Ishmael Mohlomi is Maandag skuldig bevind op twee aanklagte van moord, twee aanklagte van poging tot moord, roof met verswarende omstandighede asook die onwettige besit van vuurwapens en ammunisie. Mohlomi is in Augustus 2017 saam met ŉ medepligtige in Bloemfontein in hegtenis geneem kort ná ŉ mislukte transitorooftog by die Central Park-winkelsentrum in die stad. Volgens Steyn het vier verdagtes destyds die veiligheidswagte oorval terwyl hulle op pad was om kontant in ŉ kitsbank te laai. Die verdagtes het die wagte met vuurwapens gedreig en geëis dat hulle die kontant oorhandig. ŉ Skietery het uitgebreek nadat die rowers op die wagte losgebrand het. Twee van die rowers is doodgeskiet. Volgens Steyn sal Mohlomi weer volgende week in die hof verskyn wanneer argumente ter strafverswaring en -versagting aangehoor sal word. Die vierde vermeende betrokkene is intussen vrygespreek op die aanklagte teen hom.